ตำรวจเตือนเน็ตไอดอล เลือกรับงานช่วงบอลโลก ระวังเข้าข่ายชวนเล่นพนัน โทษจำคุกสูงสุดถึง 1 ปี ทำผิดซ้ำรับโทษ 2 เท่า
พันตำรวจโทหญิง ณพวรรณ ปัญญา รองโฆษกสำนักงานตำรวจแห่งชาติ แจ้งเตือนบุคคลที่มีชื่อเสียง ศิลปินดารา พริตตี้ เน็ตไอดอล และนักพากย์เสียง ให้ใช้ความรอบคอบและระมัดระวังในการรับงานโฆษณาประชาสัมพันธ์ โปรโมทเว็บไซต์ต่างๆ ต้องตรวจสอบรายละเอียดของงานและหลีกเลี่ยงงานที่มีความเสี่ยงถ้าถูกนำไปใช้เพื่อการโฆษณาหรือชักชวนประชาชนให้เล่นการพนันทายผลแข่งขันฟุตบอล ต้องระวางโทษจำคุกไม่เกิน 1 ปี หรือปรับไม่เกิน 1,000 บาท หรือทั้งจำทั้งปรับ ตาม พ.ร.บ.การพนัน พ.ศ.2478 และมีโทษทวีคูณหากเป็นการกระทำความผิดเดิมซ้ำอีกทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความเป็นห่วงเรื่องปัญหาการเล่นพนันในช่วงการแข่งขันฟุตบอลโลก กำชับสำนักงานตำรวจแห่งชาติเตือนประชาชนให้รับชมในเชิงนันทนาการและการกีฬา รักษาสุขภาพในการรับชม ไม่ลักลอบเล่นการพนัน แนะผู้ปกครองควรดูแลบุตรหลานอย่างใกล้ชิดและหากพบการกระทำความผิดสามารถแจ้งเบาะแสได้ที่ สายด่วน 191 และ 1599 ตลอด 24 ชั่วโมง